### NN 81/2022 (13.7.2022.), Odluka o naknadi za razvoj sustava javne vodoopskrbe i javne odvodnje na području Općine Rogoznica

VODOVOD I ODVODNJA ŠIBENIK D.O.O.

1219

Na temelju članka 52. i 56. Zakona o financiranju vodnoga gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17, 66/19), te članka 23. Zakona o vodnim uslugama (»Narodne novine«, broj 66/19), Skupština trgovačkog društva Vodovod i odvodnja Šibenik d.o.o., na sjednici održanoj 28. lipnja 2022. godine, donosi

ODLUKU

O NAKNADI ZA RAZVOJ SUSTAVA JAVNE VODOOPSKRBE I JAVNE ODVODNJE NA PODRUČJU OPĆINE ROGOZNICA

Članak 1.

Ovom se odlukom uvodi obveza plaćanja naknade za razvoj javne vodoopskrbe i javne odvodnje (u daljnjem tekstu: Naknada za razvoj) na području Općine Rogoznica i utvrđuju obveznici plaćanja, visina naknade, način obračuna i naplate, namjena prikupljenih sredstava od naknade, prava i obveze javnog isporučitelja vodnih usluga, javne vodoopskrbe i javne odvodnje TD Vodovod i odvodnja d.o.o., Kralja Zvonimira 50, Šibenik, (u daljnjem tekstu: Isporučitelj), te nadzor nad obračunom i naplatom naknade za razvoj.

Članak 2.

Iznos naknade za razvoj sustava javne vodoopskrbe i odvodnje na području općine Rogoznica iznosi 4,00 kn po m3.

Obveznici plaćanja iznosa naknade iz st. 1. ovog članka su svi korisnici vodnih usluga na području Općine Rogoznica.

Ukupan iznos naknade za razvoj sustava javne vodoopskrbe i odvodnje na području Općine Rogoznica koji je obveznik dužan platiti predstavlja umnožak količine isporučene vodne usluge i iznosa naknade utvrđene u st. 1. ovog članka.

Iznos naknade za razvoj ne podliježe obvezi obračunavanja poreza na dodanu vrijednost.

Članak 3.

Prihodi od naknade za razvoj koriste se namjenski i to sufinanciranje izgradnje vodnih građevina, odnosno za izgradnju novih objekata i uređaja, rekonstrukciju postojećih i održavanje uređaja za vodoopskrbu i odvodnju sukladno Planu gradnje objekata i uređaja infrastrukture kojeg donosi nadležno tijelo Isporučitelja.

Izgradnja vodnih građevina, odnosno izgradnja objekata i uređaja za vodoopskrbu i odvodnju u smislu ove Odluke između ostalog podrazumijeva:

– Izradu projekata, stručni nadzor, rekonstrukciju postojećih i izgradnju novih mreža za vodoopskrbu,

– Za otplatu zajma koji je ugovoren kroz jadranski projekt – Podprojekt Sustav odvodnje otpadnih voda Rogoznice sukladno Planu otplate zajma Svjetske banke,

– Za nastavak građenja kapitalnih objekata i uređaja komunalne infrastrukture za odvodnju i pročišćavanje otpadnih voda na području Općine Rogoznica, izgradnju sustava odvodnje i vodovoda sukladno EU »ekonstrukcija sustava vodoopskrbe, rekonstrukcija i izgradnja sustava odvodnje i izgradnja uređaja za pročišćavanja otpadnih voda aglomeracije Rogoznica«

– Sanaciju (asfaltiranje, betoniranje, popločavanje i sl.) površina koje su prekopane u svrhu naprijed opisanih zahvata.

Nadzor nad obračunom i naplatom naknade za razvoj obavlja Jedinstveni upravni odjel Općine Rogoznica na temelju dostavljenih izviješća iz čl. 5. i 6. ove Odluke.

Članak 4.

Nakanda za razvoj obračunavat će se putem računa za vodne usluge kojeg obveznicima ispostavlja Isporučitelj.

Iznos naknade za razvoj iskazuje se na računu vodnih usluga kao zasebna stavka.

Članak 5.

Naknada za razvoj prihod je Isporučitelja.

Isporučitelj je u obvezi prikupljanja sredstava naknade za razvoj evidentirati u svojim poslovnim knjigama na posebnom kontu (poziciji).

Način raspoređivanja i utroška prikupljenih sredstava naknade za razvoj za financiranje izgradnje objekata iz čl. 3. ove Odluke, određuje se godišnjim investicijskim programom kojeg donosi skupština Isporučitelja, a sve sukladno Planovima izgradnje vodnih građevina iz čl. 3. st. 1. ove Odluke.

O namjenskom utrošku prikupljenih sredstava naknade za razvoj uprava je dužna izvještavati skupštinu Isporučitelja najmanje jednom godišnje.

Upravi Isporučitelja zabranjeno je raspolagati sredstvima naknade za razvoj suprotno odredbi st. 3. ovog članka.

Članak 6.

Osim prava i obveza Isporučitelja navedenih u čl. 4. i 5. ove Odluke još su i:

– Vođenje evidencije o prikupljenim i utrošenim sredstvima naknade za razvoj

– Izrađivanje i dostavljanje pojedinačnog izviješća o prikupljenim i utrošenim sredstvima naknade za razvoj,

– Izrađivanje i dostavljanje šestomjesečnih i godišnjih izviješća u obračunatim iznosima naknade za razvoj, te o prikupljenim i utrošenim sredstvima od naknade za razvoj općine Rogoznica.

Članak 7.

Ova Odluka donosi se za razdoblje važenja plana gradnje komunalnih vodnih građevina.

Isporučitelj će ovu Odluku dostaviti Vijeću za vodne usluge u roku od pet dana od dana donošenja.

Članak 8.

Stupanjem na snagu ove Odluke prestaje se primjenjivati Odluka Općinskog vijeća Općine Rogoznica o naknadi za razvoj sustava javne vodoopskrbe i javne odvodnje na području Općine Rogoznica, klasa: 325-10/16-40/5, urbroj: 2182/12-01-16-1, od 20. prosinca 2016. godine.

Ova Odluka objavit će se u »Narodnim novinama«, a stupa na snagu osmoga dana od objave.

Broj: 1-4159-17/2022

Šibenik, 28. lipnja 2022.

Predsjednik Skupštine
 Ante Galić, dipl. iur., v. r.